DOI: 10.14457/tu.the.2017.571
title: ปัจจัยที่ส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) ของนักลงทุน Generation Y ในเขตกรุงเทพมหานครและปริมณฑล

description: ในปัจจุบันประเทศไทยมีประชากรยุค Generation Y ที่มีอายุระหว่าง 20 – 37  ปี คิดเป็นสัดส่วนที่สูงที่สุดเมื่อเทียบกับประชากรยุคอื่น ซึ่งประชากรยุค Generation Y มีแนวโน้มที่จะเป็นประชากรกลุ่มใหญ่ที่สุดตลอดไป เนื่องจากอัตราการเกิดของประชากรมีแนวโน้มชะลอตัวลงเมื่อเทียบกับในอดีต อีกทั้งประชากร Generation Y มีรายได้เฉลี่ยที่ค่อนข้างสูงแม้ว่าจะอยู่ในวัยหนุ่มสาว และมีลักษณะนิสัยที่โดดเด่น คือ การเป็นตัวของตัวเอง กล้าคิดกล้าแสดงออก จึงทำให้ประชากรยุค Generation Y มีพฤติกรรมการกล้าตัดสินใจที่จะใช้เงินเพื่อการบริโภคสินค้าด้วยตนเองในสัดส่วนที่สูง จึงทำให้มีสัดส่วนการออมเงินต่ำเมื่อเทียบกับคนในยุคอื่น ทางภาครัฐบาลและหน่วยงานที่เกี่ยวข้องจึงมีนโยบายส่งเสริมการออมเงิน ทั้งการสอนให้มีวินัยในการออมเงินและการเพิ่มพูนมูลค่าของเงินออม เพื่อที่จะทำให้เงินออมนั้นเพียงพอที่จะใช้ยามบั่นปลายของชีวิต ซึ่งในปัจจุบันก็มีเครื่องมือทางการเงินที่หลากหลายที่เข้ามาช่วยให้เงินออมมีมูลค่างอกเงยมากขึ้น ทั้งการลงทุนใน หุ้นสามัญ พันธบัตรรัฐบาล หุ้นกู้ เงินฝากประจำ รวมทั้งกองทุนรวมเพื่อการเลี้ยงชีพ (RMF) สำหรับงานวิจัยนี้จึงเลือกทำการศึกษาพฤติกรรมการออมเงินของนักลงทุนผ่านการลงทุนในกองทุนรวมเพื่อการเลี้ยงชีพ (RMF) เนื่องจาก กองทุนรวมเพื่อการเลี้ยงชีพ (RMF) มีวัตถุประสงค์ที่จะให้ผู้ลงทุนได้ออมเงินผ่านกองทุนไว้ใช้สอยยามเกษียณอายุ ซึ่งน่าเป็นเครื่องมือทางการเงินที่เข้ามาช่วยประชากร Generation Y วางแผนในการออมเงินได้ง่ายขึ้น อีกทั้งลักษณะของกองทุนรวมเพื่อการเลี้ยงชีพ (RMF) มีนโยบายการลงทุนที่หลากหลาย มีขั้นตอนในการลงทุนที่ไม่ซับซ้อน และใช้เงินลงทุนไม่มาก รวมทั้งทำการศึกษาปัจจัยทางด้านประชากรศาสตร์ที่แตกต่างกันส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) และการศึกษาความสัมพันธ์ของปัจจัยส่วนประสมทางการตลาด (7Ps) ที่ส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) ของนักลงทุน โดยขอบเขตของงานวิจัยและกลุ่มตัวอย่าง คือ นักลงทุน Generation Y ที่เกิดในช่วงปี พ.ศ.2523 - พ.ศ.2540 และอาศัยอยู่เขตกรุงเทพมหานครและปริมณฑลที่เคยลงทุนในกองทุนรวมเพื่อการเลี้ยงชีพ (RMF) ซึ่งเป็นการศึกษาผ่านการเก็บข้อมูลปฐมภูมิด้วยแบบสอบถามในช่วงเดือน กุมภาพันธ์ พ.ศ. 2561 จากกลุ่มตัวอย่างจำนวน 400 ชุด โดยมีสมมติฐานงานวิจัยครอบคลุมปัจจัยด้านประชากรศาสตร์ ซึ่งประกอบด้วย รายได้ต่อเดือน และระดับการศึกษาของนักลงทุน รวมถึงปัจจัยส่วนประสมทางการตลาด (7Ps) ได้แก่ ปัจจัยด้านผลิตภัณฑ์ (Product) ปัจจัยด้านราคา (Price) ปัจจัยด้านช่องทางการจัดจำหน่าย (Place) ปัจจัยด้านการส่งเสริมการตลาด (Promotion) ปัจจัยด้านบุคลากรหรือพนักงาน (People) ปัจจัยด้านกระบวนการ (Process) และปัจจัยด้านการสร้างและนำเสนอภาพลักษณะทางกายภาพ (Physical Evidence and Presentation) ว่าปัจจัยดังกล่าวส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF)ผลการวิจัยครั้งนี้สรุปได้ว่า ปัจจัยส่วนประสมทางการตลาด (7Ps) ที่ส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) ได้แก่ ปัจจัยด้านผลิตภัณฑ์และพนักงานทางการตลาด ปัจจัยด้านราคา และปัจจัยด้านกระบวนการ ส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) ปัจจัยด้านการส่งเสริมการตลาดส่งผลลบต่อการตัดสินใจลงทุนในกองทุนรวมเพื่อการเลี้ยงชีพ (RMF) ส่วนปัจจัยด้านประชากรศาสตร์นั้น พบว่าระดับการศึกษาและอายุที่ต่างกันส่งผลต่อการตัดสินใจลงทุนในกองทุนรวมเพื่อการเลี้ยงชีพ (RMF) ของนักลงทุน Generation Y ในเขตกรุงเทพมหานครและปริมณฑลที่แตกต่างกัน